Шведският период на Тридесетгодишната война заема времето от 1630 до 1635 г. и се свързва главно с личността на шведския крал Густав ІІ Адолф. Кралят се включва във военните действия като защитник на протестантите след поражението на Кристиан ІV Датски (виж Датски период). С победата си при Брайтенфелд (1631) той възражда протестантската кауза, но смъртта му на следващата година поставя шведите в тежко положение. Те са победени при Ньордлинген и към 1635 г. почти са изтласкани от Германия.